นายกรัฐมนตรี สั่งเข้มงวดจับกุมขบวนการจำหน่ายธนบัตรดอลลาร์ปลอม พร้อมเตือนประชาชนแลกเงินกับร้านค้าที่น่าเชื่อถือเท่านั้น
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยกรณีการจับกุมขบวนการจำหน่ายธนบัตรดอลลาร์ปลอม เพื่อนำไปขายให้กับร้านแลกเงินและการรับแลกเงินผ่านทางออนไลน์ ซึ่งล่าสุดกองบัญชาการตำรวจสืบสวนสอบสวนอาชญากรรมทางเทคโนโลยี ประสานงานร่วมกับสำนักงานหน่วย US Secret Service ประจำสถานเอกอัครราชทูตสหรัฐอเมริกา ได้จับกุมผู้ต้องสงสัย พร้อมของกลางธนบัตรต่างประเทศสกุลเงินดอลลาร์สหรัฐใบละ 100 ดอลลาร์สหรัฐ ลักษณะเป็นแบงก์สภาพใหม่ทั้งหมด จำนวน 9,000 ใบ มูลค่ากว่า 34 ล้านบาท เบื้องต้นได้แจ้งข้อหา “ร่วมกันทำปลอมธนบัตรที่รัฐบาลต่างประเทศออกใช้หรือให้อำนาจให้ออกใช้” นายกรัฐมนตรีและรัฐมนตรีว่าการกระทรวงกลาโหม ได้สั่งการให้เข้มงวดต่อการทำความผิดลักษณะดังกล่าว เน้นย้ำให้มีการบังคับใช้กฎหมายจัดการขบวนการกลุ่มมิจฉาชีพต่างๆ ที่สร้างความเดือดร้อนให้สังคมและประชาชนอย่างเคร่งครัด ทั้งนี้ โทษฐานปลอมหรือแปลงธนบัตร จำคุกตลอดชีวิต หรือจำคุกตั้งแต่ 10-20 ปี และปรับตั้งแต่ 20,000-40,000 บาท ตามประมวลกฎหมายอาญา ขอเตือนให้ประชาชนใช้ความระมัดระวัง เลือกร้านค้ารับแลกเงินที่น่าเชื่อถือเท่านั้น